Jan Myrdal

Familiebakgrunn og selvbiografien Barndom

Han er sønn av de fremtredende svenske sosialdemokratiske politikerne Alva og Gunnar Myrdal. Det radikale bruddet med foreldrene representerer på det personlige planet i stor grad en gjenspeiling av bruddet med sosialdemokratiet på det politiske planet. Han brøt all kontakt med sin mor i 1967 og møtte henne aldri igjen de siste 20 årene av hennes liv.
Selvbiografien Barndom fra 1982, som er en av Myrdals best kjente bøker, vakte sterke reaksjoner på grunn sine ubarmhjertige beskrivelser av foreldrene Alva og Gunnar. Blant dem som reagerte var Jan Myrdals søsken, og de ville klage boka inn for Justitieombudsmannen. Hans egen far, Gunnar Myrdal, truet med injuriesøksmål og dissekerte boken setning for setning og fotnote for fotnote.

Politisk og publisistisk virksomhet

Etter at han gikk ut av Sveriges Kommunistiska Parti i 1965 har Myrdal vært partipolitisk uavhengig. Han har imidlertid hele tiden stått i den marxistisk-leninistiske tradisjonen, og har blant annet vært knyttet til kretsen rundt studentforbundet Clarté. Han har også stått og står fortsatt den maoistiske bevegelsen svært nær.
Myrdal har på den ene siden blitt kritisert for å forsvare overgrep begått i sosialismens navn. Han har blant annet uttrykt sterk støtte for Albania under Enver Hoxha og Kambodsja under Pol Pot. Etter at han i 1989 uttrykte tilfredshet med at de kinesiske kommunistmyndighetene slo ned protestene på Den himmelske freds plass, var det flere fremtredende medlemmer av PEN-klubben som gikk inn for eksklusjon av ham og ektefellen Gun Kessle. Han har også gått langt i sin forståelse av Ayatollah Khomeinis fatwa mot Salman Rushdie. På den andre siden har han gått i bresjen for ytringsfrihet, uavhengig av innhold. Blant annet har han forsvart nazistenes organisasjons- og ytringsfrihet, og tatt til orde for å forhindre fremstøt i retning av et forbud mot Adolf Hitlers Mein Kampf.
Han har også forsvart den franske holocaustfornekteren Robert Faurrison. Da en debatt om Faurrison raste i Sverige i 1981 skrev Myrdal i Svenska Dagbladet: «Faurissonaffären är en skandal. Professor Faurisson har inte bara utsatts för skymflig behandling och jagats i universitetet på SA-manér av stormtruppsorganiserade studenter. Han har också fått lika litet skydd mot detta som liberala och radikala tyska professorer fick, när de utsattes för liknande behandling åren 1928-1933. Myndigheterna har berövat honom hans akademiska frihet. Tidningarna har hetsat mot honom.»
En stor del av Myrdals forfatterskap består av beskrivelser av reiser han har foretatt i ulike land, ofte sammen med Gun Kessle. Han har også gitt ut en rekke artikkelsamlinger og bøker av mer filosofisk karakter. Til den siste kategorien bør også regnes en rekke halvbiografiske verker han har skrevet opp gjennom årene, der han vever erfaringene sine sammen med politiske og filosofiske betraktninger. Han er i dag fast bidragsyter til en rekke publikasjoner, og er en av drivkreftene bak Folket i Bild/Kulturfront.
I 2010 deltok Myrdal på den norske Bjørnsonfestivalen med foredraget «Bjørnson og nasjonstanken». Hans deltakelse førte til en viss debatt, da professor Bernt Hagtvet trakk seg fra å medvirke på et seminar under festivalen. Han begrunnet det med Myrdals holdninger til Pol Pot-regimet i Kambodsja.